Gauteng-waterkrisis: Agt ‘koperdiewe’ aangekeerArgieffoto Agt persone, insluitend vier City Power-werknemers, is in verband met koperkabeldiefstal in hegtenis geneem wat daartoe gelei het dat Gautengers in September ŉ groot waterkrisis beleef het. “Die Suid-Afrikaanse Polisiediens en City Power is steeds op soek na ander lede van die sindikaat,” het Hloni Motloung, woordvoerder van Johannesburg City Power, gesê. “City Power-ondersoekbeamptes het ŉ wenk van ŉ skrootwerfhandelaar ontvang en vier mans is Donderdag met 120 kg koper ter waarde van bykans R8 500 in Eikenhof, suid van Johannesburg betrap.” Die verdagtes het plekke aangewys waar kabels gereeld gesteel word en die ondersoekbeamptes ook na ŉ plek geneem waar hulle die kabels gestroop het. “Hulle het ook vier City Power-werknemers in die diefstal geïmpliseer,” het Motloung bygevoeg. Hulle voer aan die werknemers het inligting aan hulle verskaf oor kwesbare gebiede en toerusting wat hulle moet teiken. Die agt verdagtes sal binnekort in die hof verskyn op aanklag van diefstal en opsetlike saakbeskadiging. ŉ Groot deel van Gauteng is in September sonder water gelaat toe die elektrisiteitskabel, wat benodig word om water uit die opgaardamme te pomp, gesteel is.